Diari Oficial de la Generalitat Valenciana


Sumari del DOGV 9830, del 17-04-2024 (2024/2849)

Anunci de consulta pública sobre el projecte del reglament de funcionament del comité de seguiment de sequera.
--------------------------------------------------------------------------------------------------------------

### Dades del document

Número de DOGV
:   9830

Data del DOGV
:   17-04-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/2849


Organisme emissor
:   Mancomunitat de Municipis de la Safor

Tipus de document
:   Anunci

Anunci de consulta pública sobre el projecte del reglament de funcionament del comité de seguiment de sequera. [2024/2849]  
Considerant el que assenyalen els articles 133.1 de la Llei 39/2015, d'1 d'octubre, del procediment administratiu comú de les administracions públiques, i 15.1 de la Llei 4/2023, de 13 d'abril, de participació ciutadana i foment de l'associacionisme de la Comunitat Valenciana, amb l'objectiu de millorar la participació dels ciutadans en el procediment d'elaboració de normes, amb caràcter previ a l'elaboració del projecte del reglament de funcionament del comité de seguiment de sequera, constituït en sessió ordinària del Ple de la Mancomunitat de Municipis de la Safor, de data de 20 de març de 2024, es demana l'opinió dels subjectes i de les organitzacions més representatives potencialment afectats per la futura norma sobre:  
a) Antecedents.  
b) Els problemes que es pretenen solucionar amb la iniciativa.  
c) La necessitat i oportunitat de la seua aprovació.  
d) Els objectius de la norma.  
e) Les possibles solucions alternatives reguladores i no reguladores.  
f) Tota la informació que puga ajudar la ciutadania a formar-se una opinió sobre la problemàtica.  
Els ciutadans, organitzacions i associacions que així ho consideren poden fer arribar les seues opinions sobre els aspectes plantejats en el següent qüestionari durant el termini d'un mes, considerant el que s'establix en l'article 14.4 de la Llei 4/2023, de 13 d'abril, de participació ciutadana i foment de l'associacionisme de la Comunitat Valenciana, a comptar de l'endemà de la publicació del present anunci en el web municipal i en el Diari Oficial de la Generalitat Valenciana, mitjançant la presentació en qualsevol dels llocs indicats en l'article 16 de Llei 39/2015, d'1 d'octubre, del procediment administratiu comú de les administracions públiques.  
a) Antecedents  
Considerant el que s'establix en l'article 27 de la Llei 10/2001, de 5 de juliol, del Pla hidrològic nacional, dedicat a la gestió de les sequeres, en l'apartat tercer s'establix el següent: «Les administracions públiques responsables de sistemes de subministrament urbà que atenguen, singularment o mancomunadament, una població igual o superior a 20.000 habitants hauran de disposar d'un pla d'emergència davant de situacions de sequera. Estos plans, dels quals s'emetrà un informe per l'organisme de conca o administració hidràulica corresponent, hauran de tindre en compte les regles i mesures previstes en els plans especials als quals es referix l'apartat 2, i hauran d'estar operatius en el termini màxim de quatre anys.»  
Considerant el que s'establix en el Pla especial de sequera (PES) de la Demarcació Hidrogràfica del Xúquer, s'identifiquen els sistemes de subministrament que atenen individualment o mancomunadament més de 20.000 habitants, i que, per tant, tenen l'obligació legal de disposar d'un pla d'emergència davant de situacions de sequera. Entre estos es troba la Mancomunitat de Municipis de la Safor.  
Considerant el que s'establix en l'article 83 quinquies, apartat quart, del Reial decret 907/2007, de 6 de juliol, pel qual s'aprova el reglament de la planificació hidrològica, els plans d'emergència hauran d'actualitzar-se cada sis anys. El termini per a la presentació davant dels organismes de conca, a l'efecte de sol·licitar el corresponent informe, serà de dos anys des de l'actualització o revisió del pla especial de sequeres del seu àmbit d'aplicació.  
Vist que el PES de la Demarcació Hidrogràfica del Xúquer va entrar en vigor en data de 27 de desembre de 2018, l'endemà de la publicació en el BOE de l'Ordre TEC/1399/2018, de 28 de novembre, i en coherència amb el que s'establix en la proposta de modificació del reglament de planificació, els plans d'emergència (PEM) hauran de presentar-se davant de la Confederació Hidrogràfica del Xúquer per a sol·licitar l'informe preceptiu abans del 27 de novembre de 2020.  
Considerant el que s'establix en la Guia per a l'elaboració de PEM davant de les situacions de sequera en sistemes de subministrament urbà en l'àmbit de la Demarcació Hidrogràfica del Xúquer (IUE 7999), EGEVASA, com a entitat responsable del subministrament de l'aigua en alta a la Mancomunitat de Municipis de la Safor, elabora el PEM utilitzant les dades relatives als sistemes específics dels municipis integrants de la comarca de la Safor. A partir d'estes dades i de l'anàlisi es proposaran mesures a disposar davant de cada escenari de sequera, i encara que serà la Mancomunitat de Municipis de la Safor l'entitat responsable de l'activació, seguiment i revisió del Pla d'emergència del sistema en alta, seran els ajuntaments dels municipis subministrats els responsables de l'aplicació de les mesures que competisquen als sistemes locals, actuant llavors la Mancomunitat com a mer coordinat.  
  
Vist que amb data de 28 d'octubre de 2019 es fa lliurament del PEM a la Confederació Hidrogràfica del Xúquer per a efectes informatius.  
  
Vist que amb data de 13 de febrer de 2020, es rep contestació des de la Confederació Hidrogràfica del Xúquer, juntament amb l'informe on s'inclouen comentaris i recomanacions per a la modificació del PEM.  
  
Vist que amb data de 23 de novembre de 2022, es rep per la Mancomunitat de Municipis de la Safor la sol·licitud per part de la Confederació Hidrogràfica del Xúquer de l'enviament del PEM davant de situacions de sequera aprovat per esta entitat.  
Vist que en sessió del Ple de la Mancomunitat de Municipis de la Safor, en sessió extraordinària celebrada en data de 23 de maig de 2023, es va aprovar el PEM de la Mancomunitat de Municipis de la Safor.  
  
Vist que en sessió del Ple de la Mancomunitat de Municipis de la Safor, en sessió de caràcter ordinari en data de 20 de març de 2024, es va aprovar la creació del comité de seguiment de sequera establit en el tercer punt del PEM.  
b) Els problemes que es pretenen solucionar amb la iniciativa  
El reglament del comité de seguiment de sequera pretén solucionar la falta de regulació existent per a regularitzar la composició i funcionament d'este òrgan aliat.  
c) La necessitat i oportunitat de l'aprovació  
Es fa necessària l'aprovació del reglament del comité de seguiment de sequera per a atorgar un règim jurídic d'actuació així com l'establiment d'objectius, periodicitat de sessions, funcions i altres aspectes fonamentals per al correcte funcionament d'este òrgan consultiu de primer nivell.  
d) Els objectius de la norma  
L'objectiu que té el reglament del comité de seguiment de sequera és l'articulació d'una sèrie de normativa a fi de dur a terme el seguiment i verificació del compliment dels objectius del PEM.  
  
e) Les possibles solucions alternatives reguladores i no reguladores  
Esdevé necessari aprovar un reglament, ja que actualment la Mancomunitat de Municipis de la Safor manca de tota classe de regulació en la matèria.  
f) Tota la informació que puga ajudar la ciutadania a formar-se una opinió sobre la problemàtica  
Esdevé necessària la constitució d'un comité de seguiment de sequera com a òrgan consultiu de primer nivell que s'encarregue del seguiment i la verificació de compliments dels objectius del Pla d'emergència per sequera o escassetat conjuntural. De la mateixa manera, ha d'establir, difondre i emetre les mesures restrictives i d'un altre orde que siguen pertinents. Podrà tindre funcions delegades de l'administració pública competent pel que fa a ordenances i altres disposicions normatives que siguen necessàries.  
Per a això, el comité de seguiment de sequera estarà en contacte permanent amb tots els organismes afectats. A més, servirà d'enllaç i coordinació amb altres comissions que puguen estar operatives mentres estiguen actives les alarmes, fonamentalment de l'organisme de conca, però també d'altres ens com Protecció Civil, autoritats sanitàries, etc. En la seua funció consultiva, canalitzarà les diverses necessitats que s'ocasionen per la situació d'escassetat gestionant els mitjans disponibles i proposant a les instàncies competents l'adopció de les disposicions extraordinàries que s'exigisquen en cada situació. Així mateix, servirà de portaveu amb relació a la difusió d'informació periòdica de l'estat de la sequera i la seua mitigació.  
Este comité podrà convidar a participar altres responsables de les administracions o entitats implicades, així com experts de reconegut prestigi de qualsevol altra organització, i podrà sol·licitar l'assessorament juridicoadministratiu que siga necessari per a la formalització de les accions.  
Cosa que es fa pública.  
  
Gandia, 2 d'abril de 2024.- El president de la Mancomunitat de Municipis de la Safor: Salvador Femenia Peiró.